Folketing
2006-06-01

Det er pasning af børn, det er undervisning i skolen, det er pleje af gamle og svage mennesker, det er behandling på sygehusene. Alt det kan ikke sættes på en formel eller reguleres og iscenesættes af et ministerium. Medarbejderne skal vises tillid og have ansvar, og de skal have frihed til at løse de konkrete opgaver. Det er faktisk det, de er ud dannet til, og så må de gøre rede for, hvad de gør, og hvordan arbejdet lykkes. Vi får ikke bedre løsninger, før der skabes større frihed og gives bedre muligheder for udvikling og kreativitet. De offentlige velfærdsopgaver skal slippes fri. Nu er der altså kun 98 kommuner, og så kan man godt forestille sig, at reguleringer og kontroller kunne afskaffes eller mindskes meget kraftigt, og så lad dog regionerne selv styre og udskrive deres skat. Vis dog noget tillid, siger jeg til regeringen, og tro på den demokratiske kultur i Danmark. Det gælder også folkeskolen. Det er en uomgængelig vigtig kulturinstitution. Her dannes nutidens børn og fremtidens borgere.